Sam Smith het aanhangers in vervoering met konsert | Netwerk24
Sam Smith het aanhangers in vervoering met konsert
Deur Terésa Coetzee 15 April 2019 10:29
"Ek voel so ongelooflik bevoorreg om uiteindelik hier in jul pragtige land te kan sing," was van die eerste woorde wat die Britse sanger Sam Smith (26) die afgelope naweek vir konsertgangers in die Ticketpro Dome in Northgate, Johannesburg, gesê het. "Ek sien regtig uit dat julle vanaand my musiek saam met my kan geniet." Hy toer op die oomblik in Suid-Afrika met sy wêreldwye Thrill of it All-toer.
Sam Smith netjies geklee in sy ligte pak tydens die eerste deel van sy konsert by die Ticketpro Dome in Northgate. Foto: Big Concerts
Die Dome het behoorlik uit sy nate gebars en Smith se aanhangers was nie teleurgesteld nie. Hy het al sy treffers gesing, van "Dancing With a Stranger", "Stay With Me", "Like I Can", "Pray" en "I'm Not the Only One". Sy jongste treffer, "Dancing with a Stranger, saam met Normani van die popgroep Fifth Harmony, het die toptien-trefferlyste in lande soos Engeland, Australië en selfs in Suid-Afrika gehaal.
Smith het bekendheid in 2012 verwerf met sy debuut-liedjie "Latch", en sy eerste enkelsnit "Lay Me Down" het kort daarna gevolg. Liedjies soos "La La La" was wêreldwye treffers. Hy was vinnig die topverkoper in Engeland in 2013.
Sam het vroeg in sy loopbaan erken hy is gay en selfs op die verhoog het hy laggend gesê hy het nou 'n "baie gay move" gedoen. Hy het die konsert begin in 'n ligte pak en daarna 'n deurskynende swart kanthemp aangehad. Hy was voorheen baie eerlik oor sy stryd met sy gewig, angstigheid en selfaanvaarding. Hy het onlangs onthul hy het op 12 vetafsuiging gehad. Die konsert is afgesluit met 'n blink swart en goue baadjie wat 'n mens so 'n bietjie aan Elton John laat dink het.